Nú nálgast lok ársins 2017 óðfluga , en árið hefur ekki verið sérlega gott ef litið er til ástarmála fræga fólksins . Mörg pör sem voru búin að vera saman í fjöldamörg ár ákváðu að binda enda á ástarsamband sitt á árinu sem er að líða , og hér eru nokkrir skilnaðir sem komu svo sannarlega á óvart . Það var áfall fyrir marga þegar kvikmyndastjörnurnar Ben Stiller og Christine Taylor tilkynntu í apríl að þau væru að skilja eftir sautján ára hjónaband . Þau eiga tvö börn saman , Ella og Quinlin , og sögðu í fréttatilkynningu vera enn mjög hlýtt til hvors annars . „ Með geysimikilli ást og virðingu fyrir hvort öðru , og þeim átján árum sem við höfum eytt saman sem par , höfum við ákveðið að skilja . “ Ben og Christine hafa leikið í nokkrum myndum saman , þar á meðal Zoolander 1 og 2 , Tropic Thunder og Dodgeball . Leikkonan Scarlett Johansson og franski blaðamaðurinn Romain Dauriac skildu í janúar eftir tveggja ára hjónaband . Scarlett og Romain byrjuðu að deita í nóvember árið 2012 og eignuðust dótturina Rose árið 2014 . Í október það ár gengu þau í það heilaga . Í fréttatilkynningu um skilnaðinn sagðist Scarlett aldrei ætla að tjá sig um skilnaðinn við Romain „ Sem ástrík móðir og manneskja sem metur einkalíf sitt , er ég að fullu meðvituð um að dóttir mín verður einn daginn nógu gömul til að lesa fréttir um sig sjálfa . Því vil ég segja að ég mun aldrei tjá mig um upplausn hjónabands míns . “ Búið spil . Vísir / Getty Images Leikaraparið Chris Pratt og Anna Faris tilkynntu um skilnað sinn í ágúst , en þau voru gift í átta ár . „ Við erum mjög leið yfir því að tilkynna að við erum að skilja , “ skrifaði parið í sameiginlegri yfirlýsingu á samfélagsmiðlum . „ Við reyndum í langan tíma og við erum mjög vonsvikin . Sonur okkar á tvo foreldra sem elska hann mjög mikið og fyrir hans sakir viljum við halda þessum aðstæðum eins mikið fyrir okkur og við getum . Við elskum enn þá hvort annað og metum tímann sem við áttum saman . “ Chris og Anna eignuðust soninn Jack í ágúst 2012 . Söngkonan Fergie og leikarinn Josh Duhamel byrjuðu saman árið 2004 og giftu sig í janúar árið 2009 . Í september tilkynntu þau um skilnað sinn , en saman eiga þau soninn Axl sem er fjögurra ára . „ Við munum alltaf styðja hvort annað og fjölskyldu okkar , “ skrifuðu þessi fyrrverandi hjón í fréttatilkynningu um leið og þau báðu fjölmiðla að virða einkalíf sitt . Hætt saman eftir 10 ár . Vísir / Getty Images Leikararnir Hayden Christensen og Rachel Bilson fóru hvort í sína áttina í ár eftir næstum því tíu ár saman . Þau kynntust fyrst á setti myndarinnar Jumper árið 2008 og eiga saman dótturina Briar Rose , sem kom í heiminn í október árið 2014 . Ástarsaga með óvæntum endi . Vísir / Getty Images Suits-leikkonan Gina Torres og Black-ish-stjarnan Laurence Fishburne skildu eftir 14 ára hjónaband , en þau eiga dótturina Delilah , 10 ára . „ Það er enginn vondi karl hér . Bara ástarsaga sem endaði öðruvísi en við áttum von á , “ sagði Gina í fréttatilkynningu um skilnaðinn . Forræðisdeila í uppsiglingu ? Vísir / Getty Images Og nú síðast í gær fengum við þær fregnir að söngkonan Jennifer Hudson og glímukappinn David Otunga væru búin að gefa ástina uppá bátinn eftir 10 ára samband . Jennifer og David trúlofuðu sig árið 2008 og árið síðar buðu þau soninn David Jr. velkominn í heiminn . Fregnir herma að forræðisdeila taki við þar sem David ku vilja fullt forræði yfir snáðanum .